Spies en rugbyplesierPierre Spies lei die Bulls teen die Crusaders uit. (Foto: Marty Melville/AFP.) Pierre Spies (junior) is ŉ rugbyheld in die kleure van die Springbokke en die Bulls. Die agtsteman het Suid-Afrika in 53 toetse verteenwoordig nadat hy sy buiging in 2006 teen Australië in Brisbane gemaak het. Die losvoorspeler – wat ewe tuis op vleuel was – was bekend vir stormlopies, spoed en atletiese vaardighede op die rugbyveld. ŉ Vinnige Google-soektog wys dat hy ook ŉ doring in die gimnasium was. Op die dooiegewigplatform (“deadlift”) kon hy 240 kg optel, hy kon ŉ rits agtereenvolgende optrekke doen en hy kon 100 m in minder as 11 sekondes kafdraf. Die sportjoernalis Mark Keohane het die oudleerder van Afrikaanse Hoër Seunskool (Affies) as die beste agtsteman in Superrugby-geskiedenis uitgesonder. Volgens Keohane kon die heldedade van Bob Skinstad, Zinzan Brook, Duane Vermeulen en Rodney So’oialo nie met Spies se uithalervertonings saam met die Bulls vergelyk word nie. “Sy vertoning in die Bulls se klinkende oorwinning in die 2009-eindstryd teen die Chiefs op Loftus Versfeld was een van die mees imposante vertonings deur ŉ agtsteman in die geskiedenis van die toernooi,” het hy geskryf. Spies het die Bulls uiteindelik in 119 Superrugby-wedstryde verteenwoordig. Maar hoe lyk sy droomspan? Die groot agtsteman het onlangs in ŉ onderhoud met Rugbypass ŉ topspan gekies uit die spelers met wie hy skouers geskuur het. Pierre Spies se droomspan: Frans Steyn (Suid-Afrika, heelagter), Ben Smith (Nieu-Seeland, regtervleuel), Conrad Smith (Nieu-Seeland, buitesenter), Matt Giteau (Australië, binnesenter), Bryan Habana (Suid-Afrika, linkervleuel), Jonny Wilkinson (Engeland, losskakel), Fourie du Preez (Suid-Afrika, skrumskakel), Kieran Read (Nieu-Seeland, agtsteman), Richie McCaw (Nieu-Seeland, flank), David Pocock (Australië, flank), Victor Matfield (Suid-Afrika, slot), Bakkies Botha (Suid-Afrika, slot), Carl Hayman (Nieu-Seeland, stut), Bismarck du Plessis (Suid-Afrika, haker) en Os du Randt (Suid-Afrika, stut). Pierre Spies let us know who is best XV of players he's played with or against, an absolute World-Class squad there ????#rugbypassoffload #pierrespies pic.twitter.com/hOmUEbL8UZ — RugbyPass (@RugbyPass) April 28, 2023